Imtella' Novembru 2, 2020 - Aġġornata 3 Ta' Novembru, 2020 7:24am 3 persuni nqatlu u madwar 15 oħrajn indarbu, uħud minnhom serjament, f'attakk terroristiku koordinat li twettaq f'sitt postijiet fi Vjenna. L-attakk terroristiku beda għall-ħabta tat-tmienja ta' filgħaxija meta raġel armat b' armi tan-nar infexx jispara fuq ristoranti u bars fil-qalba ta' pjazza ewlenija fi Vjenna. L-attakk seħħ fiċ-ċentru tal-kapitali Awstrijaka, qrib il-pjazza Schwedenplatz, sigħat biss qabel il-bidu ta' lockdown nazzjonali bil-għan li tkun ikkontrollata l-imxija tal-Covid-19. Wieħed minn dawk midruba serjament huwa uffiċjal tal-pulizija. Il-ministru tal-intern Awstrijak Karl Nehammer, sejjaħ l-attakk bħala wieħed terroristiku filwaqt li għadha għaddejja operazzjoni qawwija b'roadblocks fiċ-ċentru tal-kapitali Awstrijaka, bil-pulizija jħeġġu lill-persuni biex jevitaw l-ispazji pubbliċi u ma jużawx il-mezzi tat-trasport pubbliċi. Appellaw ukoll biex filmati u ritratti tal-attakk ma jixxandrux fuq Twitter u Facebook imma jintbagħtu lill-awtoritajiet tas-sigurtà. Filmati li xxandru fuq il-mezzi tal-media soċjali juru ġemgħa persuni jiġru wara li kienu rrappurtati tiri ta' arma tan-nar. Fi tweet, il-mexxej tal-komunita' Lhudija fi Vjenna Oskar Deutsch qal li l-isparaturi seħħew qrib is-sinagoga li madankollu kienet magħluqa waqt il-ħin tal-attakk. Għad mhux ikkonfermat jekk kienx hemm xi organizzazzjoni terroristika li ħadet ir-responsabbilta' tal-attakk iżda mill-inqas wieħed minn dawk li spara fuq in-nies inqatel filwaqt li l-persuna l-oħra li wettqet l-isparatura ħarbet minn fuq il-post. Il-mexxejja dinija ikkundannaw bil-qawwa l-attakk